Foto: Hina

TRAKAVICU oko razrješenja Dragana Lozančića s mjesta šefa SOA-e prekinuo je sam Lozančić u ponedjeljak, tako što je dao ostavku na tu dužnost. Saborski Odbor za unutarnju politiku i nacionalnu sigurnost danas je kao njegovog nasljednika potvrdio Daniela Markića.



Kolinda je pak, nakon što je dugo čekala da se Lozančić makne s mjesta šefa Sigurnosno-obavještajne službe, danas po prvi put progovorila o tome zašto je izgubila povjerenje u čelnika SOA-e.



"Ostavka jest dobrodošla, međutim ja pratim njegov rad puno dulje nego što to prati gospodin Orešković. Gospodin Lozančić dobro zna da o nekim razlozima ne mogu govoriti jer je riječ o nacionalnoj sigurnosti, o stabilnosti države i to je on i koristio. Ali ono što mogu reći jest da je gospodin Lozančić bio privatni, odnosno osobni obavještajac gospodina Milanovića, i tu ću stati", rekla je Kolinda.

Iz SDP-a uzvraćaju kako je takav stav suprotan riječima premijera Tihomira Oreškovića da nije vidio "nikakve podatke i rezultate" koji bi potvrdili da je Lozančić kršio zakon.



Grabar-Kitarović je Lozančićevo razrješenje zatražila krajem siječnja, a prije nešto više od mjesec dana svoj supotpis na tu odluku stavio je i premijer Orešković. Predsjednica i premijer za novog su šefa SOA-e predložili Daniela Markića.



Predsjednica je tada u svojoj odluci navela da je Lozančić izgubio njezino povjerenje te da se ogriješio o Zakon o sigurnosno-obavještajnom sustavu, a premijer je u intervjuu za Media servis danas kazao da nije vidio "nikakve podatke i rezultate koji su to potvrdili".



SDP nije komentirao Kolindinu izjavu

Tekst se nastavlja ispod oglasa

Lozančić je ostavku na mjesto šefa SOA-e podnio proši tjedan i tako omogućio da o imenovanju novog šefa SOA-e raspravlja saborski Odbor za unutarnju politiku i nacionalnu sigurnost koji je danas većinom glasova podržao imenovanje Markića, uz izdvojeno mišljenje HDZ-ova Miroslava Tuđmana i HSLS-ova Darija Hrebaka.



Predsjedničinu izjavu u SDP-u nisu željeli službeno komentirati dok intervju ne bude emitiran u cijelosti, no neslužbeno poručuju kako je to što je rekla predsjednica dijametralno suprotno onome što je u intervjuu za Media servis kazao premijer Orešković.



U SDP-u podsjećaju i da je saborski Odbor za unutarnju politiku i nacionalnu sigurnost pozitivno mišljenje na imenovanje Markića na čelo SOA-e dao na temelju Lozančićeve ostavke te kako ni Odbor nije dobio nikakvu potvrdu da je Lozančić kršio zakon.



"Ako je doista bilo teških kršenja zakona o kojima govori predsjednica, kako je moguće da nikakav dokaz o tome nije stigao ni do premijera Oreškovića ni do nadležnog saborskog odbora", pitaju se u SDP-u.